Title: พระราชกฤษฎีกาจัดตั้งเทศบาลเมืองบางบัวทอง จังหวัดนนทบุรี พ.ศ. 2480

พระราชกฤษฎีกา
จัดตั้งเทศบาลเมืองบางบัวทอง
จังหวัดนนทบุรี
พุทธศักราช
๒๔๘๐

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่
๔ สิงหาคม พุทธศักราช ๒๔๘๐)
อาทิตย์ทิพอาภา
พล.อ.
เจ้าพระยาพิชเยนทรโยธิน
ตราไว้
ณ วันที่ ๑๑ มีนาคม พุทธศักราช ๒๔๘๐
เป็นปีที่
๔ ในรัชกาลปัจจุบัน

โดยที่เห็นสมควรจัดเขตชุมนุมชนในบางส่วนของตำบลบางบัวทอง และตำบลโสนลอย
อำเภอบางบัวทอง จังหวัดนนทบุรี ให้มีฐานะเป็นเทศบาลเมือง

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ แห่งพระราชบัญญัติจัดระเบียบเทศบาล พุทธศักราช ๒๔๗๖
จึงให้ตราพระราชกฤษฎีกาขึ้นไว้
ดังต่อไปนี้

มาตรา ๑  พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองบางบัวทอง
จังหวัดนนทบุรี พุทธศักราช ๒๔๘๐

มาตรา ๒[๑]  ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓  ให้ยกฐานะบางส่วนของตำบลบางบัวทอง
และตำบลโสนลอย อำเภอบางบัวทอง จังหวัดนนทบุรี
ตามเขตที่กำหนดไว้ในมาตรา ๔ ขึ้นเป็นเทศบาลเมือง มีนามว่า เทศบาลเมืองบางบัวทอง
จังหวัดนนทบุรี

มาตรา ๔  ให้กำหนดเขตเทศบาลเมืองบางบัวทอง
จังหวัดนนทบุรีไว้ดังนี้ คือ
ด้านเหนือ ตั้งแต่หลักเขตที่ ๑
ซึ่งตั้งอยู่ห่างจากหลักเขตที่ ๒ เป็นระยะ ๔๕๐ เมตร วัดเป็นเส้นได้ฉากกับทางรถไฟไปบ้านระแหง
ไปทางทิศตะวันตก จดหลักเขตที่ ๒ ซึ่งตั้งอยู่ที่ฝั่งใต้ของคลองบ้านเขมรตัดกับฝั่งตะวันออกของสะพานรถไฟ
จากหลักเขตที่ ๒
เลียบฝั่งใต้ของคลองบ้านเขมรไปทางทิศตะวันออกจดหลักเขตที่ ๓ ซึ่งตั้งอยู่ห่างจากฝั่งตะวันออกของคลองบางบัวทองระยะ
๗๕ เมตร
ด้านตะวันออก
จากหลักเขตที่ ๓ ขนานและห่างจากฝั่งตะวันออกของคลองบางบัวทองระยะ
๗๕ เมตร ไปทางทิศใต้ จดหลักเขตที่ ๔ ซึ่งตั้งอยู่ที่เส้นเขตตัดกับเส้นขนานฝั่งเหนือของคลองบ้านโคก
ซึ่งต่อออกไปทางทิศตะวันออก
ด้านใต้ จากหลักเขตที่ ๔
หักไปทางทิศตะวันตกข้ามคลองบางบัวทอง แล้วเลียบฝั่งเหนือของคลองบ้านโคก
จดหลักเขตที่ ๕ ซึ่งตั้งอยู่ที่ฝั่งเหนือของคลองบ้านโคกตัดกับฝั่งตะวันออกของสะพานรถไฟ
จากหลักเขตที่
๕ ต่อเป็นเส้นตรงจากหลักเขตที่ ๔ และที่ ๕ ไปทางทิศตะวันตก จดหลักเขตที่ ๖
ซึ่งอยู่ห่างจากหลักเขตที่ ๕ เป็นระยะ ๑,๑๒๕ เมตร
ด้านตะวันตก จากหลักเขตที่ ๖
หักเป็นมุมฉากกับเส้นเขตที่ ๕ และที่ ๖ ไปทางทิศเหนือ จดหลักเขตที่ ๗ ที่เส้นเขตตัดกับฝั่งเหนือของคลองพระพิมล
จากหลักเขตที่ ๗ ต่อเป็นเส้นตรงไปทางทิศเหนือจดหลักเขตที่
๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดไว้ในวรรคก่อน
ให้มีหลักย่อยปักไว้เพื่อแสดงแนวเขตด้วยตามควร

มาตรา ๕  ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้น ๆ อยู่ในเขตเทศบาลเต็มทุกส่วน

มาตรา ๖ 
ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
พ.อ.
พหลพลพยุหเสนา
นายกรัฐมนตรี

[เอกสารแนบท้าย]

๑. แผนผังเขตเทศบาลเมืองบางบัวทอง
จังหวัดนนทบุรี พุทธศักราช ๒๔๘๐

(ดูข้อมูลจากภาพกฎหมาย)

ศรินรัตน์/จัดทำ
๑๔
กุมภาพันธ์ ๒๕๖๓

อรญา/ตรวจ
๑๙
มีนาคม ๒๕๖๓

[๑] ราชกิจจานุเบกษา
เล่ม ๕๔/-/หน้า ๑๘๕๙/๑๔ มีนาคม ๒๔๘๐